Аращ унэпсеймэ

 Колхоз унафэщI цIэ­рыIуэ гуэрым и адэр лIауэ щы­зэхихым, телевиденэм и журналист Мухьэмэд и лэжьэгъу нэхъыщIэ Сэлим къре­джэри, жреIэ:
 - КхъыIэ, си закъуэ дыуэ­щIым сыдумыгъэхьэу, ныз­дэ­кIуэ. Уэри боцIыху ар. Уэлей, тIэкIуи сыпыхусыхум, ауэ сыхуэмыгузэвэнкIэ Iэмал иIэкъым.
 Колхоз унафэщIым куэд къыхуищIэрт Мухьэмэд. Гъэ къэсыху кIэр­тIоф­кIи, мыIэрысэкIи, хьэ­жы­гъэ­кIи, лыкIи къыдэIэпыкъурт.
 Арати, Мухьэмэдрэ Сэлимрэ лэжьапIэ машинэм йотIысхьэри, йожьэ. Гъуэгу здытетым, Мухьэмэд Сэлим йоупщI:
 - Мы сыздэкIуэм ахъшэ тIэкIу IэщIэзмылъхьэныр емы­кIущ, дапщэ естмэ хъун?
 - Уэ Къэбэрдей псом укъа­цIыху, уэрей, сом 200 нэхърэ нэхъ мащIэр емы­кIумэ, – жэуап къет адрейм.
 - Сэри аращ си мурадыр, – жеIэ Мухьэмэд.
 ТIэкIу докIри, Мухьэмэд къопсалъэ:
 - Сом 200-р куэдыIуэщ, апхуэдиз схузэ­фIэ­кIы­ну­къым. ТумэнипщIри хъуну си гугъэщ.
 - Ари мащIэкъым, – арэзы дохъу абы Сэлим.
 ГузэвакIуэ здэкIуэ пщIан­тIэм нэсыным куэд имыIэжу Мухьэмэд жеIэ:
 - Согупсысри, уэлей, сы­мы­щIэ сщIэнур. ТумэнипщIри си щхьэм къысхуе­гъэ­кIур­къым, сом 200-ри сфIэ­куэдщ.
 - СщIэркъым, Мухьэмэд, уэ нэхъ пфIэтэмэмым хуэдэу щIы, – жэуап ирет абы Сэлим.
 ДыуэщIым дыхьэхэщ, колхоз унафэщIым и Iэр яубыдри, лъэны­къуэ­кIэ етIысэхащ телевиденэм икIахэр. Тетрадь иIыгъыу пщIан­тIэм зылI дэст. Мухьэмэд и фэ курткэ жыпым иIэбэри, сом 200-р къи­гъэ­Iэ­гъуащ. ТIэкIурэ гупсысэщ-гупсысэри, и зэхуэдитIыр ирилъхьэжащ. Зы сыхьэт ныкъуэ хуэдэкIэ ахъшэр кърих-ири­лъхьэжурэ щысащ. ИтIанэ къожьэжхэр.
 - Уэрей, ахъшэр езмыта, – жеIэ Мухьэмэд, – си сом 200-м хуэныкъуэкъым ар? А тIэкIур зыщIыпIэ дежи къыщыхэщынукъым.
 Налшык къыдэлъэдэжа нэужь, Мухьэмэд машинэр шоферым кърегъэ­гъэу­вы­Iэ­ри, Сэлим жреIэ:
 - Уэрей, сыкъэмэжэлIам. Мо кафем щIыхьи, зы хъыршын къэщэху. ЛэжьапIэм дынэсыжмэ, щытшхынщ.
 И жыпым йоIэбэри – ахъшэр бгъуэтмэ, къащтэ. Жы­пу иIэр къещ – игъуэ­ты­­жыр­къым. Зэры­хуи­гъэ­фа­­щэм­кIэ, мо жьыуей щызепщэ пщIан­тIэм щыдэсым, щэ-плIэ къепсат, и жыпым бэлътокури зыб­жа­нэрэ кърихати, абы щIы­гъуу ахъшэр къихуауэ арат.